መራሕቲ ህወሓት ናብቲ ብቐዳማይ ሚኒስትር ኣብይ ኣሕመድ ዝተመስረተ ሓድሽ ውድብ ብልጽግና ኣይንኣቱን 'ጨብረቕረቕ' እዩ ስለዝበሉ ኣብ ማእኸላይ መንግስቲ፡ ኣብ ላዕለዋይ ጸፍሒ ስልጣን ዝነበሩ ኣባላት ህወሓት ቀስ ብቐስ ክሰጎም ጀሚሩ። መራሕቲ ህወሓት እውን እንተኾነ ኢህወዴግ ክሳብ መጻኢ መረጻ በትረ ስልጣን ክጭብጥ ብህዝቢ ዝተመረጸ ውድብ ስለዝኾነን ብልጽግና ሕጋዊ ወራሲ አህወዴግ ክኸውን ስለዘይኽእል ኣባላቱ ብቀዳማይ ሚኒስትር ኣብይ ምስጓጎም ቅቡል ከምዘይኮነ ክገልጽ ጸኒሑ። ህወሓት ኣብ ማእኸላይ መንግስቲ ዝነበራ ምስተዳኸመ፡ ድሕሪ 27 ዓመታት ናብቲ ስልጣን ምስዓተረት ረሲዓቶ ነይራ ተባሂላ ናብ እትሕመየሉ፡ ናብ ትግራይ ኣንሳሒባ ኣብ መቐለ ምስ መሰረታ-ህዝባ ክትገብር ተገዲዳ። ናይ ኣብይ ኣሕመድ ናብ ስልጣን ምምጻእ ንትግራይ ዓብይ ዕድል እዩ። ምኽንያቱ ተበቲኑ ዝነበረ ሓይሊ ህወሓት ናብ ማሕበረሰባዊ ሽኻሉ ተመሊሱ ምስ ህዝቢ ኢሂን ምሂን እናበለ ሕቶታት ህዝቢ ክምልስ ዕድል ዝሃቦ እዩ ዝመስለኒ ይብል እምነት ዘለዎ ዶክተር ኣሰፋ። ብተወሳኺ፡ እቲ ብዓቕሙ ዝሓሸ ዝበሃል ላዕለዋይ መሪሕነት እቲ ውድብ መብዛሕቲኡ ኣብ ማእኸል ሃገር ተበቲኑ ዝነበረን ብንጽጽር ኣብ ኣዲስ ኣበባ ድማ ጽቡቕ ስራሕ ዘጣየሰን እዩ። እቲ ብዙሕ ዓቕሚ ዘይብሉ ኣብ ማእኸላይ ጽፍሒ መሪሕነት እቲ ውድብ ዝነበረ እዩ ንትግራይ ከመሓድር ጸኒሑ። ስለዚ ኣብ ትግራይ ብዙሕ ምምሕዳራዊ ጋሕመጥመጥ ተራእዩ ዝብል እምነት እውን ኣለዎ። ስለዚ እቲ ተበቲኑ ዝነበረ ዓቕሚ ናብ ትግራይ ተመሊሱ ማሕበረ ቁጠባውን ፖለቲካውን ጸገማት ህዝቢ ብቐረባ እናተኸታተለን እናገምገመን ዝኸዶ ዘሎ ጻዕሪ ከም ዓብይ ዕድል ገይረ እየ ዝወሰዶ ድማ ይብል። ከም ኣገላልጻ ዶክተር ኣሰፋ ፍስሃ፡ ከምቲ ኣብ ቀረባ እዋናት እንርእዮ ዘለና ዝተመረቑ ህንጸት መሰረተ ልምዓታትን ብሰንኪ እቲ ከም ሃገር ኣጋጢሙ ዘሎ ፖለቲካው ቅልውላው ስግኣት ዝሓደሮ በዓል ሃብቲ ትግራዋይ ኣብ ምንቅስቓስ ኢንቨስትመንት ትግራይ ንምንጣፍ ኣብ ዝሓተሉ እዋን ተመያይጥካ ጥጡሕ ባይታ ኢንቨስትመንት ኣብ ምፍጣር ጽቡቅ ዝስጉም ዘሎ ይመስል። ብፍላይ ካብ ድሕሪ ስግግር መንግስቲ ጀሚርካ ኣብ ትግራይ ካብ ህዝቢ ክለዓሉ ዝጸንሑ ናይ ወረዳን ጣብያን ማሓውር ምትዕርራይ ሕቶ መጽናዕቲ ተገይሩ ምላሽ ንምሃብ ዝተኸየደሉ መንገዲ እውን እቲ ካልእ ጽቡቕ ነገር ከምዝኾነ ኣብሪሁ። ህዝቢ ትግራይ ከምቲ ዝኸፈሎ መስዋእትን ዘካየዶ ቃልስን ፍረ ጻምኡ ኣይረኸበን፡ እኳ ድኣስ ንምኽባርን ምዕቃብን መንነቱን ቋንቁኡን ተቓሊሱ እንከሎ ቁጠባዊ ሕትኡ ክምልስ ክብል መንነቱ ክሳብ ምጥፋእ እዩ ከይዱ ዝብል ገምጋም ዘለዎ ኣቶ ሙሉብርሃን ማሾ፡ ህወሓት ካብ ምንግሕጣጥ ወጺኣ ሽኻላ ኣብ ትግራይ ክትገብር ምኽኣላ ኣዝዩ ከምዘሐጎሶ እዩ ዝገልጽ። መግለጺ ስእሊ, ኣቦ መንበር ህወሓት ዶ/ር ደብረጽዮን ገብረሚካኤል ትግራይ ግዳማውያን ተጻብኦታት ኣለውዋ ድዮም?
